6 November: Jy het ander mense nodig en hulle het jou nodig. – Jan van der Watt - www.bybelkennis.co.za
by Mitch Kalp · Published 06/11/2017 · Updated 31/10/2017
Heb 10:11-30 (fokus 10:19-25)
Min kerkmense het waarskynlik nog nie hulle dominee Heb 10:25 hoor aanhaal nie, want dit is die vers wat die duidelikste van almal in die Bybel sê dat ons as gelowiges gereeld bymekaar moet kom. Christene moenie hulle geleenthede om saam te wees afskeep of verwaarloos nie. As die kerkbywoning begin daal, is dit die vers wat die gate moet toestop.
Wat God hier vra is nie net ‘n opdrag nie, maar ‘n noodsaaklikheid. Dit is God se manier om sy mense geestelik sterk te hou. As ons geestelik onseker of bang raak, wie gaan ons moed inpraat? As ons entoesiasme begin verloor, wie gaan ons weer opgewonde maak? As ons begin om die verkeerde pad te loop, wie gaan ons waarsku? As ons hartseer is, wie gaan ons troos? So kan ons aangaan.
Ons het ander mense rondom ons nodig, want ons is nie masjiene nie. Ons is mense, en mense is en voel nie altyd dieselfde nie. Ons het ons goeie en slegte dae, ons op’s en af’s. Partymaal, veral as die af’s te lank aanhou en ons uitput, het jy ander gelowiges nodig wat ook al daardie pad gestap het. Hulle sal jou vertel dat God jou wel sal deurhelp. Hy los jou nie.
Maar daar is ook ‘n ander rede vir die vers: jy! As mense hulp nodig het wat die Here wil hê jy moet gee, en jy is nie daar nie, wie moet dit dan gee? Die byeenkomste is ook daar vir jou om vir ander iets te beteken. Moenie die geleentheid mis nie. Moet ook nie die gawes wat die Here vir jou gegee het om vir ander te gee van hulle af weghou nie. Dis nie reg nie.
So ‘n laaste gedagte… God en sy Gees werk deur mense. Dit hoe die Here in hierdie wêreld sy werk doen. Hy werk beslis deur jou as gelowige. Moet nooit dink dat Hy jou nie wil gebruik nie. Moet ook nie in God se pad staan (die gedeelte praat van moedswillig wees) deur nie te wees waar Hy jou wil hê nie om te doen wat jy vir Hom moet doen nie.
6 April: Jy sal niks vir die Here kan wegsteek nie. – Jan van der Watt
by Mitch Kalp · Published 06/04/2017 · Last modified 28/03/2017
by Mitch Kalp · Published 13/12/2017 · Last modified 28/11/2017
24 Mei: Glimlag vir die wêreld met ‘n stukkie vergifnis. – Jan van der Watt
Vergifnis en tyd saam spandeer
Woorde uit die Bybel – Heiligheid (2)
Laaste 7 Dae: 5,341
Laaste 30 Dae: 19,209
Laaste 365 Dae: 358,320